**Informācija par aktuālo situāciju saistībā ar COVID-19 infekcijas izplatību, kā arī atbildīgo institūciju veiktajiem un plānotajiem pasākumiem**

**1. Epidemioloģiskās situācijas apraksts uz 2020.gada 2.martu**

Saskaņā ar Pasaules Veselības organizācijas (turpmāk – PVO) datiem, kopumā pasaulē no 2019. gada 31. decembra līdz 2020. gada 1. martam ziņots par 87 024 laboratoriski apstiprinātiem saslimšanas gadījumiem ar COVID-19 infekciju, ko raisīja jauns koronavīruss. 2 979 pacienti (pārsvarā ar nopietnām blakus slimībām vai gados veci) ir miruši.Par saslimšanas gadījumiem ziņots Amerikas, Austrālijas, Āfrikas un Eirāzijas kontinentos. Pieaudzis arī apstiprināto saslimšanas gadījumu skaits Eiropas valstīs (Eiropas slimību profilakses un kontroles centra (turpmāk – ECDC) dati uz 01.03.2020.):Itālija (1128), Vācija (111), Francija (100), Spānija (66), Lielbritānija (23), Šveice (18), Norvēģija (15), Zviedrija (13), Austrija (10), Grieķija (7), Nīderlande (7), Horvātija (5), Dānija (3), Somija (3), Gruzija (3), Rumānija (3), Krievija (2), Armēnija (1), Azerbaidžāna (1), Baltkrievija (1), Beļģija (1), Igaunija ( 1), Islande (1), Īrija (1), Lietuva (1), Luksemburga (1), Monako (1), Ziemeļmaķedonija (1) un Sanmarīno (1). Ķīnā saslimstība ar Covid-2019 mazinās. **Latvijā šobrīd nav apstiprināts neviens saslimšanas gadījums ar COVID-19 infekciju.** Lai izmeklētu saslimstību uz COVID-19, no 29.01.2020. līdz 01.03.2020. kopā veikti 97 laboratoriski izmeklējumi.

PVO un ECDC līdz šim nav noteikuši ierobežojumus ceļošanai un tirdzniecībai.Eiropas Komisija noteikusi, ka katrs ievests COVID-19 infekcijas gadījums ir pakļauts epidemioloģiskajai izmeklēšanai un infekcijas kontroles pasākumu veikšanai.

ECDC 2020. gada 25. februārī ir aktualizējis gadījuma definīciju, paplašinot vīrusa skarto teritoriju sarakstu (iekļaujot tajā 4 Itālijas Ziemeļu reģionus), Japānu un Singapūru, kā arī ieteikumus rīcībai iedzīvotājiem, dodoties uz vai atgriežoties no vīrusa skartajām teritorijām, aicinot ievērot stingrus higiēnas pasākumus, piemēram, regulāri mazgāt rokas ar ūdeni un ziepēm vai lietot uz alkohola bāzes balstītus roku dezinfekcijas līdzekļus, kā arī atgriežoties no šādas teritorijas, 14 dienas pēc atgriešanās novērot savu veselības stāvokli. Ja šajā periodā rodas kādi elpceļu infekcijai vai gripai līdzīgi simptomi, sazināties ar veselības aprūpes speciālistu (vislabāk to darot vispirms pa tālruni un informēt savu ceļojuma vēsturi, pirms personīgi meklēt medicīnisko palīdzību ārstniecības iestādē un līdz ar to kontaktēties uzgaidāmajā telpā ar citiem cilvēkiem). Ja rodas kādi elpceļu infekcijas simptomi, ECDC aicina izvairīties no saskares ar citiem cilvēkiem, kamēr nav saņemta veselības aprūpes speciālista konsultācija. Savukārt attiecībā uz laboratorisku izmeklējumu veikšanu, ECDC ir norādījis, ka laboratoriskos izmeklējumus būtu jāveic pacientiem ar akūtu elpošanas ceļu infekciju (vieglu vai smagu), kuri atbilst vismaz vienam no šiem kritērijiem: 14 vai mazāk dienas pēc cieša kontakta ar apstiprinātu vai iespējamu COVID-19 infekcijas gadījumu vai pirms 14 vai mazāk dienām uzturējies vīrusa skartajās teritorijās (teritorijās, kur notiek jaunā koronavīrusa cirkulācija sabiedrībā).

**2. Atbildīgo institūciju veiktie pasākumi**

Lai nodrošinātu aktīvu epidemioloģisko uzraudzību un gatavību sabiedrības veselības aizsardzības pasākumu īstenošanai: agrīnai ievesto gadījumu atklāšanai, izolēšanai, diagnostikai un pretepidēmijas pasākumu veikšanai COVID-19 infekcijas tālākas izplatīšanās ierobežošanai, Slimību profilakses un kontroles centrs (turpmāk – SPKC) sadarbībā ar Neatliekamās medicīniskās palīdzības dienestu (turpmāk – NMPD), Veselības ministriju (turpmāk – VM) un citām iesaistītajām institūcijām ir veikuši virkni pasākumu, tai skaitā laika posmā no 2020. gada janvāra beigām līdz 2020. gada 2. martam ir organizētas 14 starpinstitūciju sanāksmes, kā arī notikušas 3 Valsts operatīvās medicīniskās komisijas (turpmāk – VOMK) sēdes.

Laika posmā no 2020. gada 25. februāra līdz 2020. gada 2. martam atbildīgās institūcijas, izvērtējot epidemioloģisko situāciju un veicot risku analīzi, ir veikušas šādus pasākumus:

|  |  |  |
| --- | --- | --- |
| **Darbība** | **Mērķa grupa** | **Apraksts** |
| Informācija par epidemioloģisko situāciju | Sabiedrība | SPKC nepārtraukti seko līdzi epidemioloģiskajai situācijai pasaulē (t.sk. ES/EEZ un Lielbritānijas ziņojumiem par jaunatklātajiem COVID-19 infekcijas gadījumiem Eiropas Agrīnas un brīdināšanas sistēmā EWRS) un Latvijā, un savā tīmekļvietnē katru dienu aktualizē informāciju par epidemioloģisko situāciju, tai skaitā aktuālos datus par Latvijā veiktiem laboratoriskiem izmeklējumiem uz COVID-19 infekciju, saslimušo un mirušo skaitu pasaulē. Tāpat, mainoties gadījuma definīcijai, tiek aktualizēta informācija par COVID-19 infekcijas skartām valstīm vai teritorijām, no kurām atgriežoties, ir jāveic īpaši piesardzības pasākumi. <https://www.spkc.gov.lv/lv/aktualitates/get/nid/757>  <https://spkc.gov.lv/lv/aktualitates/get/nid/769>  Izstrādāta faktu lapa, kurā iekļauta informācija par COVID-19 izplatību, aktualitātēm. Minēto lapu plānots katru dienu aktualizēt un nosūtīt Ministru kabinetam un Saeimai, kā arī publicēt VM, SPKC un NMPD tīmekļa vietnēs un sociālajos tīklos. |
| Ieteikumi | Sabiedrība/ceļotāji | SPKC tīmekļvietnē aktualizēta (tai skaitā, ņemot vērā izmaiņas gadījuma definīcijā):   * informācija ceļotājiem par COVID-19 infekcijas uzliesmojumu (pieejama informācija par piesardzības pasākumiem atrodoties vīrusa skartajās teritorijās, rekomendācijas atgriežoties no vīrusa skartajām teritorijām)   <https://spkc.gov.lv/lv/aktualitates/get/nid/764>   * informācija iedzīvotājiem par COVID-19 infekcijas uzliesmojumu (pieejama informācija par klīniskajiem un epidemioloģiskajiem kritērijiem, ieteikumiem un kontakttālruņiem, uz kuriem zvanīt jautājumu gadījumā)   <https://spkc.gov.lv/lv/aktualitates/get/nid/758>   * Informācija sadaļā “Jautājumi un atbildes par COVID-19 infekcijas uzliesmojumu”   <https://spkc.gov.lv/lv/aktualitates/get/nid/761>   * Informācija izglītības iestādēm par COVID-19 infekcijas uzliesmojumu (ieteikumi bērniem atgriežoties no vīrusa skartās teritorijas, kā arī rekomendācijas bērnu personīgās higiēnas un profilakses pasākumu ievērošanai). SPKC nosūtījis vēstuli Izglītības un zinātnes ministrijai, Latvijas Pašvaldību savienībai, ā rstu profesionālajām asociācijām un Rīgas domes Izglītības, kultūras un sporta departamentam par aktualizētajiem ieteikumiem skolēniem.   Sadaļa papildināta arī ar ieteikumiem izglītības iestāžu darbiniekiem, kas atgriezušies no COVID-19 infekcijas skartās teritorijas.  <https://spkc.gov.lv/lv/aktualitates/get/nid/767>  SPKC tīmekļa vietnē ir papildus iekļauta šāda informācija:   * Mediju sižeti un ekspertu viedokļi   <https://spkc.gov.lv/lv/aktualitates/get/nid/757>   * Ieteikumi darba devējiem   (ieteikumi rīcībai, ja darbinieks atgriežas no vīrusa skartās teritorijas, ieteikumi attiecībā uz komandējumu organizēšanu, kā arī rekomendācijas darbiniekiem personīgās higiēnas un profilakses pasākumu ievērošanai)  <https://spkc.gov.lv/lv/aktualitates/get/nid/772>   * Sabiedriskā transporta organizatoriem   <https://spkc.gov.lv/lv/aktualitates/get/nid/774>   * Tiek izstrādāti arī ieteikumi aptiekām, iekļaujot tajās arī informāciju par ķirurģiskajām maskām un dezinfekcijas līdzekļiem. |
| Starpnozaru komunikācija | Situācijas pārvaldība iesaistītās institūcijas un iestādes | NMPD, SPKC, sabiedrība ar ierobežotu atbildību “Rīgas Austrumu klīniskā universitātes slimnīca” (turpmāk – RAKUS), t.sk. Nacionālās references laboratorijā, valsts sabiedrība ar ierobežotu atbildību “Bērnu klīniskā universitātes slimnīca” (turpmāk – BKUS) tiek nodrošināts darbs gatavības režīmā.  VM 26.02.2020., 27.02.2020., 28.02.2020., 29.02.2020. un 01.03.2020. (kopumā 7) ir organizējusi starpinstitūciju sanāksmes, tai skaitā sanāksmi ar privātajām laboratorijām un iekšlietu nozares pārstāvjiem, kā arī 27.02.2020. tika sasaukta VOMK sēde.  **Sanāksmēs aktualizēti jautājumi par:**  -14 dienu karantīnas noteikšanu izglītības iestāžu, ārstniecības iestāžu un sociālās aprūpes iestādēs strādājošiem, kas atgriezušies no COVID-19 infekcijas skartajām teritorijām, ņemot vērā epidemioloģiskās drošības riskus;  - algoritma pārskatīšanu un iespēju NMPD izveidot mazāku brigādi, kas varētu veikt paraugu paņemšanu personām, kas atgriezušās no vīrusa skartajām teritorijām un kurām ir viegli simptomi, dzīvesvietā un nogādāšanu RAKUS Nacionālajā references laboratorijā;  - paraugu paņemšanas dzīvesvietā iespējām Latvijas reģionu iedzīvotājiem, kas atbilst COVID-19 infekcijas gadījuma definīcijai, kā arī paraugu nogādāšanu RAKUS Nacionālajā references laboratorijā;  - dokumentāciju, kas personai izsniedzama un parakstāma (par stingra režīma karantīnas ievērošanu līdz atbilžu saņemšanai), ja paraugs tiek paņemts dzīvesvietā;  - darbnespējas lapu izsniegšanu personām, kas atgriezušās no COVID-19 skartā reģiona;  - SPKC ieteikumu izsniegšanu iedzīvotājiem, kuri atgriežas no Itālijas COVID-19 skartajiem reģioniem starptautiskajā lidostā “Rīga”;  - nepieciešamību veikt atkārotus laboratoriskus izmeklējumus personām, ja pirmā testa rezultāti ir bijuši negatīvi;  - jautājumi saistībā ar ģimenes ar bērnu karantīnas nodrošināšanu un veselības aprūpes sniegšanu situācijās, kad kāds no ģimenes locekļiem saslimst;  - rekomendāciju izstrādi darba devējiem rīcībai, ja darbinieks atgriežas no vīrusa skartā reģiona;  - aktualizētās informācijas nosūtīšanu ģimenes ārstiem, tai skaitā par darbnespējas lapu izsniegšanu;  - termina “tuvs kontakts” skaidrojuma sniegšanu;  - termovizieru iegādes pamatojamu starptautiskajai lidostai “Rīga”;  - rekomendāciju izstrādi aptiekām, sabiedriskā transporta pakalpojumu sniedzējiem un izglītības iestādēm par situācijām, kad izglītības iestādi ir apmeklējis audzēknis, kam vēlāk konstatēta koronavīrusa COVID-19 infekcija;  - RAKUS Nacionālās references laboratorijas kapacitāti;  - SPKC veiktajiem pasākumiem kontaktpersonu apzināšanai, kas lidojušas un braukušas mikroautobusā ar personu, kam Igaunijā apstiprināta COVID-19 infekcija.  Tikšanās reizē ar privātajām laboratorijām (27.02.2020.) izskatīti jautājumi par epidemioloģiskās drošības prasībām laboratorijām, kas veic izmeklējumus bīstamu infekcijas slimību noteikšanai, un SPKC ieteikumiem attiecībā uz paraugu ņemšanu, kā arī pārrunāta iespēja, privātajām laboratorijām, veikt paraugu ņemšanu Latvijas reģionu iedzīvotājiem ar viegliem iespējamās koronavīrusa infekcijas simptomiem un to piegādi izmeklēšanai VSIA “Rīgas Austrumu klīniskā universitātes slimnīca” Nacionālajā references laboratorijā.  VOMK sēdē (27.02.2020.) tika aktualizēts jautājums par gadījuma definīcijas maiņu un paraugu ņemšanu dzīvesvietā tām personām, kuras bijušas vīrusa skartajās teritorijās un kurām ir viegli simptomi. **Pieņemti lēmumi turpmākai rīcībai:**  1. Gadījuma definīcijā bez Ķīnas, Dienvidkorejas, Irānas un Itālijas Lombardijas un Veneto apgabaliem, atbilstoši Eiropas Slimību profilakses un kontroles centra aktualizētajai gadījuma definīcijai, tiek iekļauta Japāna, Singapūra, kā arī Itālijas Emīlijas-Romanjas un Pjemontas apgabali.  2. Sākot ar 28.02.2020. pie personām ar aizdomām par inficēšanos ar koronavīrusu un viegliem elpceļu infekcijas simptomiem Rīgas un Pierīgas (Jelgava, Sigulda, Saulkrasti un Ogre) teritorijā paraugu paņemšanai dodas NMPD izveidota mazā brigāde, kas laikā no plkst. 8.00 - 22.00 paņem paraugus personas dzīvesvietā un nogādā tos izmeklēšanai VSIA “Rīgas Austrumu klīniskā universitātes slimnīca” Nacionālajā references laboratorijā. Pirms paraugu paņemšanas persona paraksta apliecinājumu par mājas režīma ievērošanu līdz testēšanas rezultāta saņemšanai, kā arī personai tiek izsniegta informatīvā lapa. Informāciju par negatīvu testa rezultātu personai sniedz Slimību profilakses un kontroles centrs (turpmāk – SPKC), par pozitīvu – NMPD un pacientu stacionē RAKUS vai VSIA “Bērnu klīniskā universitātes slimnīca” (turpmāk – BKUS).  3. Pie personām ar smagiem simptomiem dodas lielā NMPD brigāde un nogādā pacientus atbilstoši uz RAKUS vai BKUS.  4. VM un iesaistītās institūcijas 27.02.2020. informē sabiedrību par NMPD izveidoto mazo brigādi, tās rīcības algoritmu.  5. NVD pēc informācijas saņemšanas no SIA “Centrālā laboratorija” informē VM par iespēju laboratorijai paņemt paraugus iedzīvotājiem Latvijas reģionos.  6. Bērniem, kuri bijuši COVID-19 skartajos apgabalos, būtu jāveic 14 dienu novērošana mājās un pēc 14 dienām uz izglītības iestādi jādodas tikai ar ģimenes ārsta izziņu. Nepieciešamības gadījumā ģimenes ārsts bērnu līdz 14 gadu vecumam vecākam izsniedz darbnespējas lapu, veicot tajā atzīmi “karantīna”.  8. Pieaugušajiem, kuri bijuši Ķīnā, Dienvidkorejā, Irānā, Japānā, Singapūrā vai Itālijas Lombardijas, Veneto, Emīlijas-Romanjas vai Pjemontas apgabalos, un kuriem nav akūtas respiratoras saslimšanas simptomu, 14 dienas kopš atgriešanās būtu rekomendējams novērot savu veselības stāvokli. Šajā gadījumā (ja nav simptomu) darbnespējas lapa nebūtu izsniedzama, bet būtu atbalstāma iespēja 14 dienas veikt darba pienākumus attālināti (ja tas ir iespējams).  9. Pieaugušajiem, kuri bijuši Ķīnā, Dienvidkorejā, Irānā, Japānā, Singapūrā vai Itālijas Lombardijas, Veneto, Emīlijas-Romanjas vai Pjemontas apgabalos, un kuriem 14 dienu laikā pēc atgriešanās ir akūtas respiratoras saslimšanas simptomi, būtu veicama laboratoriska izmeklēšana. Negatīva testa uz jaunā koronavīrusa rezultātu gadījumā būtu izsniedzama darbnespējas lapa, jo, lai arī nav apstiprināta COVID-19 infekcija, personai ir akūtas respiratoras saslimšanas simptomi. Šajā gadījumā būtu izsniedzama darbnespējas lapa A, veicot atzīmi “karantīna”. Pozitīva testa gadījumā persona būtu hospitalizējama.  10. Par dezinfekcijas līdzekļiem tiek izmantots 70% etanolu vai Na hipohlorīta 0,1-0,5% šķidrumu vai citus līdzekļus ar iedarbību pret cilvēka koronavīrusiem, vai citiem apvalkotiem vīrusiem.  11. SPKC aktualizē ieteikumus darba devējiem.  Tikšanās reizē ar iekšlietu nozari (28.02.2020.) aktualizēti jautājumi par dienestiem pieejamās informācijas apmaiņu, un nepieciešamību izveidot starpinstitūciju koordinācijas ekspertu grupu, lai nodrošinātu starpinstitūciju sadarbību un koordinētu rīcību, īstenojot epidemioloģiskās drošības preventīvo, gatavības, reaģēšanas, kā arī iespējamo seku likvidēšanas pasākumu kopumu. Minētajā grupā būtu nepieciešams iekļaut arī pārstāvjus no Iekšlietu ministrijas, Satiksmes ministrijas, Ārlietu ministrijas, Aizsardzības ministrijas, Izglītības un zinātnes ministrijas, Vides aizsardzības un reģionālās attīstības ministrijas, Ekonomikas ministrijas un Zemkopības ministrijas.  Saistībā ar 2020. gada 27. februārī Igaunijā konstatēto COVID-19 saslimšanas gadījumu Irānas pilsonim, kas ceļojis caur Latviju, SPKC sadarbībā ar Valsts Robežsardzi, Civilās aviācijas aģentūru, Valsts policiju un Valsts drošības dienestu ir apzinājis gandrīz visus pasažierus, kas lidoja vienā reisā ar Irānas pilsoni. Lielākā daļa lidmašīnas reisa pasažieru bija Latvijas iedzīvotāji, ar kuriem SPKC sazinājies tieši vai netieši (caur ģimenes locekļiem, dzīves biedriem, ja ceļoja kopā u.c. personām). Informācija par ārvalstu pilsoņiem nodota Igaunijas, Lietuvas, Zviedrijas un Rumānijas kompetentām epidemioloģiskās uzraudzības iestādēm, izmantojot Eiropas Savienības Agrīnas brīdināšanas un reaģēšanas sistēmu (EWRS). Tāpat uzrunāts katrs Latvijas iedzīvotājs (kontaktpersona), kurš braucis vienā starptautiskā autobusā ar inficēto personu uz Igauniju. Visām kontaktpersonām sniegti norādījumi. Informēti ģimenes ārsti.  SPKC nosūtījis vēstuli Izglītības un zinātnes ministrijai, Latvijas Pašvaldību savienībai, ārstu profesionālajām asociācijām un Rīgas domes Izglītības, kultūras un sporta departamentam par aktualizētajiem ieteikumiem skolēniem, kā arī ārstniecības iestādēm informāciju par izmaiņām gadījuma definīcijā, kā arī darbnespējas lapu izrakstīšanu.  VM tīmekļa vietnē 28.02.2020. ielikta informācija par darbnespējas lapu izsniegšanu un sagatavots skaidrojums, kas nosūtīts visiem ģimenes ārstiem. (<http://vm.gov.lv/lv/aktualitates/6185_veselibas_ministrija_skaidro_kados_gadijumos_personai_saisti>) |
| Ieteikumi | Veselības aprūpes profesionāļi | SPKC aktualizējis iepriekš sagatavotos ieteikumus ārstiem, atbilstoši izmaiņām gadījuma definīcijā.  <https://spkc.gov.lv/lv/aktualitates/get/nid/760> |
| Komunikācija ar presi un citiem masu informācijas līdzekļiem | Iedzīvotāji | 26.02.2020 VM sniegusi skaidrojumu par Lietuvā izsludināto ārkārtējo situāciju.  27.02.2020. Veselības ministrijā tika organizēts preses brīfings, kurā tika sniegta informācija par aktualitātēm saistībā ar jauno koronavīrusu, tai skaitā jaunas NMPD brigādes izveidošanai paraugu paņemšanas nodrošināšanai. Vienlaikus ar jauno brigādi masu mediji tika iepazīstināti 28.02.2020. Tāpat speciālisti ir snieguši intervijas par minēto jautājumu, kā arī atbildes iedzīvotājiem t.sk. kas saņemti no SPKC mājaslapas un Facebook, un dažādām iestādēm. |

**3. Plānotās turpmākās aktivitātes**

SPKC, NMPD un VM turpinās sekot epidemioloģiskās situācijas attīstībai un PVO ieteikumiem, kā arī citu valstu veiktajiem pasākumiem saistībā ar jaunā koronavīrusa izraisīto COVID-19 infekcijas uzliesmojumu, un sniegs atbilstošu informāciju starptautiskām organizācijām (Pasaules Veselības organizācija, Eiropas Savienības institūcijas u.c.) un citām valstīm, īpaši, kaimiņvalstīm. Ņemot vērā to, ka informācija par pasākumiem, kas veikti Latvijā, lai ierobežotu COVID-19 infekcijas izplatīšanos, tiek pieprasīti dažādām nozarēm būtu nepieciešams veikt koordinētu un savlaicīgu informācijas sniegšanu. Vienlaikus nepieciešams izveidot starpinstitūciju koordinācijas ekspertu grupu, lai nodrošinātu starpinstitūciju sadarbību un koordinētu rīcību, īstenojot epidemioloģiskās drošības preventīvo, gatavības, reaģēšanas, kā arī iespējamo seku likvidēšanas pasākumu kopumu.

Ļoti liela nozīme ir sabiedrības informētībai par piesardzības pasākumiem, speciālistu ieteikumiem dažādām mērķgrupām, aktuālo epidemioloģisko situāciju, līdz ar to VM, SPKC un NMPD plāno turpināt nodrošināt sabiedrības informēšanas pasākumus, kā arī katru dienu aktuālo informāciju sniegt koncentrētā veidā faktu lapā.Ne mazāk būtiski ir iedzīvotājiem, darba devējiem ievērot izstrādātās rekomendācijas, kā arī masu pasākumu organizētājiem un pulcēšanās vietu īpašniekiem izvērtēt nepieciešamību organizēt masu pasākumus, ņemot vērā epidemioloģiskās situācijas attīstības gaitu.

Ņemot vērā to, ka normatīvajos aktos ir noteiktas prasības attiecībā uz individuālo aizsardzības līdzekļu nodrošināšanu ārstniecības iestādēs, kā arī individuālo aizsardzības līdzekļu nepieciešamību ārstniecības personām, sniedzot veselības aprūpes pakalpojumus iedzīvotājiem ar aizdomām par COVID-19 infekciju, pieaugot pacientu skaitam, būtu nepieciešams primāri ar individuālās aizsardzības līdzekļiem nodrošināt ārstniecības personu, kuras iesaistītas epidemioloģiskās drošības pasākumu īstenošanā, kā arī nodrošināt to esamības un izmantošanas kontroli.

Nepieciešams izskatīt pamatojumu un iespēju lidostā “Rīga” iegādāties termovizieri.

Ņemot vērā vīrusa inkubācijas periodu būtu atbalstāma šāda darbnespējas lapu izsniegšanas kārtība:

1. pieaugušajiem, kuri atgriezušies no COVID-19 infekcijas skartajām teritorijām un kuriem nav nekādu infekcijas slimību pazīmju, 14 dienas no atgriešanās brīža Latvijā tiek rekomendēts veikt veselības stāvokļa novērtējumu, tai skaitā mērot ķermeņa temperatūru divas reizes dienā. Šajos gadījumos vesela cilvēka izolācija mājās nav nepieciešama un darbnespējas lapa netiek izsniegta, izņemot gadījumus, ja persona strādā ārstniecības iestādē, sociālās aprūpes iestādē vai izglītības iestādē (personai tiek piemērota 4.punktā noteiktā kārtība). Ja personai 14 dienu laikā parādās akūtas respiratoras infekcijas slimības pazīmes, personai ir telefoniski jāsazinās ar Neatliekamās medicīniskās palīdzības dienestu (turpmāk – NMPD) – zvanot pa tālruni 113. NMPD organizēs personas laboratorisko izmeklēšanu.

2. bērniem, kuri ir atgriezušies no COVID-19 infekcijas skartajām teritorijām, tiek noteikta mājas karantīna uz 14 dienām no atgriešanās brīža Latvijā. Ja bērns ir vecumā līdz 14 gadiem vienam no bērna vecākiem var tikt izsniegta B darbnespējas lapa atbilstoši spēkā esošajam normatīvajam regulējumam. Izrakstot darbnespējas lapu ailē “Piezīmes” jānorāda “karantīna”. Pēc noteiktā karantīnas perioda, ja bērns ir vesels, viņš atgriežas izglītības iestādē, uzrādot ģimenes ārsta izsniegtu izziņu par veselības stāvokli (27/u veidlapa);

3. Pieaugušajiem, kuri atgriezušies no kādas no COVID-19 infekcijas skartajām teritorijām un kuriem ir akūtas respiratoras infekcijas slimības pazīmes, bet laboratoriskais izmeklējums uz COVID-19 infekciju ir negatīvs, darba nespēja tiek noteikta vispārējā kārtībā līdz slimības pazīmju izzušanai. Tomēr pēc atveseļošanās personai tiek rekomendēts novērot savu veselības stāvokli 14 dienas, skaitot no atgriešanās brīža Latvijā mērot ķermeņa temperatūru divas reizes dienā;

4. Personai, kura bijusi ciešā kontaktā ar COVID-19 infekcijas slimnieku, jānosaka karantīna (izolācija mājās) 14 dienas no kontakta brīža. Šīm personām atbilstoši MK 2001. gada 3. aprīļa noteikumiem Nr. 152 “Darbnespējas lapu izsniegšanas un anulēšanas kārtība” izsniedz darbnespējas lapu (A darbnespējas lapu pieaugušajiem, izvēloties cēloni “cits”, kurā veic ierakstu “karantīna”, un B darbnespējas lapu – slima bērna kopšanai, ailē “Piezīmes” norādot “karantīna”).

Tā kā jaunā koronavīrusa izplatība palielinās un Latvijas valsts piederīgie varētu atrasties reģionos, kur tiek atklāts vīrusa inficēšanās gadījums, Ārlietu ministrijai sadarbībā ar Veselības ministriju nepieciešamības gadījumā būtu nepieciešams nodrošināt samērīgu, efektīvu un saprotamu Latvijas valstspiederīgo repatriācijas procesu, kā arī iekšējo un ārējo komunikāciju.

Ņemot vērā to, ka COVID-19 infekcijai izplatoties var strauji pieaugt pacientu skaits un līdz ar to pieprasījums pirmās nepieciešamības precēm un pakalpojumu pieejamībai, nepieciešams veikt pasākumus, lai tiktu nodrošināta pirmās nepieciešamības preču un pakalpojumu pieejamības nepārtrauktība, kā arī netiktu izmantota ļaunprātīgi situācija un nepamatoti celtas cenas.

Vienlaikus, strauji pieaugot pacientu skaitam, būs nepieciešams nodrošināt ārstniecības iestādes ar papildus resursiem laboratorisko izmeklējumu un nepieciešamās veselības aprūpes nodrošināšanai (tai skaitā, individuālajiem aizsardzības līdzekļiem, medikamentiem, aparatūru).

Mainoties epidemioloģiskai situācijai atkarībā no situācijas attīstības un starptautiski pieņemtajiem lēmumiem, tiks organizēti arī citi pasākumi, tai skaitā atkārtoti sasaukta Valsts operatīvās medicīniskās komisijas sēde.